Broj: 711-I-347-P-283-19/23-17-23

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Marka Miličevića, općinskog načelnika Općine Ivankovo,** na 200. sjednici, održanoj 17. siječnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika** **Marka Miličevića, općinskog načelnika Općine Ivankovo, neće se pokrenuti budući da iz prikupljenih očitovanja i podataka, a u vezi dodjele jednokratnih naknada za troškove studiranja kćerima dužnosnika … za akademsku godinu 2017./2018. i 2018./2019., imenovanja kćeri dužnosnika … za zamjenicu člana Savjeta mladih Općine Ivankovo,** **plaćanja školarine za studij kćeri dužnosnika na veleučilištu Effectus,** **donošenja odluka za financiranje programa Lovačkog društva „Fazan“ u 2017., 2018., 2019., 2020. i 2021. godini te Odluke o posjedu i donaciji Lovačkoj udruzi „Fazan“ Ivankovo od 7. srpnja 2017., načina korištenja službenog automobila u vlasništvu Općine Ivankovo, dobivanja bespovratnog kredita za obrt za preradu mesa te nerazmjera prihoda dužnosnika s rashodima, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je 16. rujna 2019. uz dopis **Ministarstva uprave, Samostalnog sektora za upravnu inspekciju, Službe za inspekciju lokalne i područne (regionalne) samouprave, KLASA: 050-02/19-01/538, URBROJ: 515-08-02/3-18-2, od 12. rujna 2019.** zaprimilo na nadležno postupanje anonimnu predstavku na rad općinskog načelnika Općine Ivankovo, Marka Miličevića, koja je u knjizi ulazne pošte Povjerenstva zaprimljena pod brojem: 711-U-3166-P-283/19-01-2 i povodom koje je otvoren predmet broj P-283/19. U predstavci se ukazuje na moguće nepravilnosti/nezakonitosti u radu Općine Ivankovo vezano uz raspolaganje sredstvima Općine Ivankovo i zapošljavanje novih djelatnika. U dijelu predstavke navode se okolnosti koje ukazuju na moguću povredu odredbi ZSSI-a, a koje se odnose na dodjelu jednokratnih naknada za troškove studiranja kćerima dužnosnika Marka Miličevića …, imenovanje kćeri dužnosnika za zamjenicu Savjeta mladih u Općini Ivankovo te plaćanje školarine za studij kćeri … na veleučilištu Effectus sklapanjem poslova putem jednostavne nabave s trgovačkim društvom Effectus savjetovanje d.o.o.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg vodi Povjerenstvo, utvrđeno je da je Marko Miličević obnašao dužnost općinskog načelnika Općine Ivankovo u mandatu 2017. – 2021. te da istu dužnost obnaša od 20. svibnja 2021. do danas. Slijedom navedenog, povodom obnašanja navedene dužnosti, dužnosnik Marko Miličević bio je u obvezi postupati sukladno odredbama ZSSI-a.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela te je na taj način steklo vlastita saznanja o mogućem sukobu interesa dužnosnika.

U svrhu utvrđivanja činjenica u postupku iz nadležnosti Povjerenstva od Općine Ivankovo zatraženo je dopisom Broj: 711-I-1839-P-283/19-02-11 od 31. listopada 2019. očitovanje je li Općina Ivankovo davala stipendije ili sufinancirala školarinu ili davala jednokratne naknade ili na bilo koji drugi način financirala troškove studiranja … te je li koja od navedenih osoba imenovana u Savjet mladih Općine Ivankovo. Također je zatraženo očitovanje je li Općina Ivankovo stupala u poslovni odnos s ustanovom Poslovno učilište Effectus, ustanovom Effectus studij financije i pravo – visoko učilište i trgovačkim društvom Effectus ulaganja d.o.o.

Općina Ivankovo se u odgovoru na spomenuto traženje očitovala dopisom KLASA: 041-01/19-01/03, URBROJ: 2188/03-03/2-19-2, od 13. studenoga 2019. navodeći da je na temelju usvojenog financijskog plana od strane Općinskog vijeća općinski načelnik Općine Ivankovo donio Odluku o visini jednokratnih naknada iz područja socijalne skrbi za troškove stanovanja kojom se svim redovitim studentima s područja Općine Ivankovo koji su po prvi put upisani u akademsku godinu 2017./2018. u I., II. III., IV., V. i VI. godinu studija na visokoškolskim ustanovama na području Republike Hrvatske, dodjeljuju jednokratne naknade u iznosu od 700,00 kn mjesečno, 10 mjeseci u godini odnosno ukupno 7.000,00 kn. Dalje se navodi da je općinski načelnik Općine Ivankovo raspisao Javni poziv 30. studenoga 2017. kojim se pozivaju redoviti studenti koji ispunjavaju uvjete iz Javnog poziva da svoje zahtjeve s pripadajućom dokumentacijom dostave do 31. prosinca 2017. slijedom čega je Povjerenstvo za dodjelu jednokratnih naknada socijalnog programa na temelju zaprimljenih zahtjeva provelo postupak obrade istih i sačinilo Zapisnik od 5. veljače 2018. iz kojeg je razvidno da su … podnijele zahtjev za ostvarivanje jednokratnih naknada iz područja socijalne skrbi za troškove studiranja, priložile potrebitu dokumentaciju te ispunile uvjete za dodjelu naknade. Povjerenstvo za dodjelu jednokratnih naknada socijalnog programa je po obradi zahtjeva sukladno kriterijima Javnog poziva predložilo općinskom načelniku Općine Ivankovo da se odobri naknada za 97 studenata, među kojima su bile i …, te je općinski načelnik donio Odluku o dodjeli jednokratnih naknada za troškove studiranja redovitim studentima 2017./2018. za 97 studenata na temelju koje je Općina Ivankovo izvršila isplatu svim studentima u skladu s donesenom Odlukom.

Iz spomenutog dopisa Općine Ivankovo proizlazi da je na identičan način donesena Odluka o dodjeli naknada za troškove studiranja redovitim studentima za akademsku godinu 2018./2019. za ukupno 113 studenata, među kojima su bile i ….

Nadalje, u dopisu Općine Ivankovo navodi se da je Općinsko vijeće Općine Ivankovo sukladno Zakonu o savjetima mladih („Narodne novine“, br. 41/14.) na svojoj sjednici održanoj 29. rujna 2014. donijelo Odluku o osnivanju Savjeta mladih općine Ivankovo kojom je propisan broj i sastav Savjeta mladih, postupak izbora članova, mandat članova, djelokrug rada, način rada, odnos Savjeta mladih i predstavničkog tijela te izvršnog tijela kao i financiranje rada Savjeta mladih. Općinsko vijeće Općine Ivankovo je 4. prosinca 2017. donijelo Odluku o objavi Javnog poziva za izbor Savjeta mladih Općine Ivankovo te je raspisalo Javni poziv za predlaganje članova Savjeta mladih i njihovih zamjenika kojim su uređena pitanja vezana uz predlaganje članova. Uvidom u zaprimljene prijedloge vidljivo je da je prijedlog dostavio … u svojstvu kandidata za člana Savjeta mladih i … u svojstvu zamjenika kandidata člana Savjeta mladih. Odbor za izbor i imenovanja Općinskog vijeća Općine Ivankovo je održao svoju sjednicu 4. siječnja 2018. te sačinio Zapisnik o otvaranju prijedloga iz kojeg je vidljivo da se na Javni poziv odazvalo 8 kandidata sa svojim zamjenicima. Odbor za izbor i imenovanja Općinskog vijeća Općine Ivankovo sačinilo je Izvješće o pregledu zaprimljenih zahtjeva sukladno Javnom pozivu od 4. siječnja 2018. te je utvrdilo da kandidat … i njegova zamjenica … ispunjavaju uvjete javnog poziva. Spomenuto Izvješće Odbor je uputio Općinskom vijeću Općine Ivankovo koje je 12. siječnja 2018. donijelo odluku o izboru članova/članica Savjeta mladih Općine Ivankovo i njihovih zamjenika i kojom je u Savjet mladih Općine Ivankovo izabran … i njegova zamjenica ….

U dopisu Općine Ivankovo zaključno se navodi da Općina Ivankovo nije imala poslovni odnos s Ustanovom Effectus studij financije i pravo - visoko učilište i Trgovačkim društvom Effectus ulaganja d.o.o. već da je imala poslovni odnos s Ustanovom Poslovno učilište Effectus koji je ostvaren kroz provedbu Programa usavršavanja polaznika za poslove „Nadzor i korporativno upravljanje” na koji je upućen općinski načelnik Općine Ivankovo Marko Miličević temeljem Ugovora KLASA: 602-07/18-04/01, URBROJ: 251-509-18-08, od 6. ožujka 2018. Dalje se navodi da je na temelju navedenog Ugovora izvršena isplata u iznosu od 14.400,00 kn te da je navedeno usavršavanje općinski načelnik Općine Ivankovo Marko Miličević proveo u cijelosti te položio ispite te mu je izdano Uvjerenje o usavršavanju, KLASA: 602-07/18-08/01, URBROJ: 251-509-18-20, Matični broj 098/18, i Certifikat o uspješno završenom programu za poslove voditelja Nadzora i korporativnog upravljanja. Također se navodi da je navedeno usavršavanje provedeno na temelju odredbi članka 65. Statuta Općine Ivankovo u kojem stoji da je u trgovačkim društvima u kojima Općina Ivankovo ima udjele ili dionice općinski načelnik član skupštine društva, a kako je Općina Ivankovo u stopostotnom vlasništvu Komunalnog društva Ivankovo i ima udjele u nekoliko trgovačkih društava bilo je neophodno da u svojstvu člana skupštine općinski načelnik Marko Miličević završi navedeno usavršavanje.

Dokumentacijom koja je od strane Općine Ivankovo dostavljena u prilogu spomenutom dopisu potvrđuju se navodi iz istog dopisa.

Nadalje, Povjerenstvo je 27. travnja 2020. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1684-P-112/20-01-5 te je povodom iste otvoren predmet pod brojem P-112/20. U predmetnoj prijavi, upućenoj i nizu drugih državnih tijela, iznose se eventualne nepravilnosti/nezakonitosti u radu Općine Ivankovo u obavljanju poslova u području komunalnog gospodarstva i raspolaganju poljoprivrednim zemljištem u vlasništvu Republike Hrvatske na području Općine Ivankovo te se ukazuje na nerazmjer primanja općinskog načelnika u odnosu na rashode. U dijelu predstavke navode se okolnosti koje ukazuju na moguću povredu odredbi ZSSI-a, a koje se odnose na dodjelu sredstava Općine Ivankovo Lovačkom društvu „Fazan“ u kojem je dužnosnik Marko Miličević predsjednik te na uređenje pristupnih cesta i okoliša istog društva od strane Općine Ivankovo kao i na plaćanje trgovačkom društvu Effectus savjetovanje d.o.o. za izradu programa upravljanja pri čemu kćer općinskog načelnika studira na veleučilištu Effectus.

Povjerenstvo je dana 6. kolovoza 2020. zaprimilo na znanje dopis Općine Ivankovo, KLASA: 041-01/20-01/04, URBROJ: 2188/03-03/4-20-3, od 27. srpnja 2020. kojim se Općina Ivankovo očitovala Ministarstvu graditeljstva, prostornoga uređenja i državne imovine na okolnosti iz prethodno spomenute prijave u odnosu na naplatu komunalnog doprinosa, održavanje komunalne infrastrukture i druge navode iz podnesene prijave. Pored ostalog, u spomenutom dopisu navodi se da je o poslovanju Općine Ivankovo i raspolaganju sredstvima Općine Ivankovo Državni ured za reviziju, Područni ured Vukovar dao bezuvjetno mišljenje o usklađenosti poslovanja kao i da je Porezna uprava, Područni ured Vukovar, obavio analizu podrijetla imovine i ostvarenih primitaka i utvrdio da je dužnosnik Marko Miličević opravdao u potpunosti svoje podrijetlo imovine te da provedenim poreznim postupkom nisu utvrđeni nerazmjeri.

U odnosu na zaprimljenu prijavu Povjerenstvo je dopisom poslovnog broja: 711-I-1322-P-112/20-04-12 od 28. rujna 2020. od Općine Ivankovo zatražilo očitovanje je li Općina Ivankovo od 2017. provodila postupak dodjele stipendija i tko su bili korisnici te je li Općina Ivankovo od 2017. imala poslovnih odnosa s Effectus, studij financije i pravo – visokim učilištem, Poslovnim učilištem Effectus, trgovačkim društvom Effectus savjetovanje d.o.o. i Lovačkom udrugom „Fazan“.

U predmetu broja P-112/20 u Povjerenstvu je pod poslovnim brojem: 711-U-3755-P-112/20-05-5 zaprimljena 19. listopada 2020. predstavka istog prijavitelja, upućena i drugim državnim tijelima, koja se odnosila na već ranije istaknute eventualne nepravilnosti/nezakonitosti u radu Općine Ivankovo uz dopunu okolnosti vezanih uz upravljanje Gospodarskom zonom Ivankovo, netransparentno i selektivno objavljivanje informacija na mrežnim stranicama Općine Ivankovo te provedbu postupaka jednostavne nabave. U dijelu predstavke navodi se da je općinski načelnik Općine Ivankovo Marko Miličević, nekoliko mjeseci nakon početka obnašanja načelničke dužnosti, dodijelio Lovačkoj udruzi „Fazan“, u kojoj je dugogodišnji član i svojedobno predsjednik, iz sredstava Općine Ivankovo dodatnih 272.000,00 kn radi pokrivanja dugova koje je toj udruzi ranije prouzročio kao i da pogoduje navedenoj udruzi prilikom uređenja infrastrukture i uređenosti ceste koja vodi do lovačkog doma.

Također, u Povjerenstvu je 2. studenoga 2020. pod poslovnim brojem: 711-U-3977-P-112/20-06-5 zaprimljena predstavka istoga prijavitelja u kojoj navodi da Općina Ivankovo krši ugovor o dugogodišnjem zakupu poljoprivrednog zemljišta Poljoprivredne zadruge Osatina.

S obzirom na to da su se prijave zaprimljene u predmetima broj P-283/19 i P-112/20 odnosile na dijelom istovjetno činjenično stanje, kao i da su se odnosile na istog dužnosnika, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak poslovnog broja: 711-I-1677-P-112/20-07-12 od 13. studenoga 2020., kojim su spojeni navedeni predmeti te je utvrđeno da će se povodom navedenih voditi jedan postupak pod brojem P-283/19.

Povjerenstvo je nadalje u svrhu utvrđivanja činjenica iz nadležnosti od Općine Ivankovo dopisom poslovnog broja: 711-I-256-P-283-19/21-06-11 od 11. veljače 2021. zatražilo očitovanje je li Općina Ivankovo od svibnja 2017. financirala udrugu Lovačku udrugu „Fazan“, a od Lovačke udruge „Fazan“ dopisom poslovnog broja: 711-I-257-P-283-19/21-07-11 od istog dana zatraženo je očitovanje je li dužnosnik Marko Miličević obnašao neku od funkcija u tijelima udruge i u kojem razdoblju te je li primao naknadu za obnašanje dužnosti. Također, dopisom poslovnog broja: 711-I-258-P-283-19/21-08-11 od istoga dana Povjerenstvo je zatražilo od Poslovnog učilišta Effectus očitovanje jesu li … studirale na navedenoj ustanovi, u kojem razdoblju, na kojem smjeru te jesu li školarinu i troškove studiranja namirile same ili su za tu namjenu imale stipendiju.

Povjerenstvo je dopisima od 11. listopada 2021. ponovilo traženje budući da spomenuti adresati nisu dostavili odgovor na prvotno traženje.

Poslovno učilište Effectus dostavilo je očitovanje koje je u knjizi ulazne pošte Povjerenstva zaprimljeno pod poslovnim brojem: 711-U-5151-P-283-19/21-12-2 dana 21. listopada 2021. u kojem se navodi da … nisu bile polaznice formalnih programa obrazovanja te neformalnih programa obrazovanja koje Poslovno učilište Effectus izvodi u sklopu ponude svojih obrazovnih programa.

Nadalje, Lovačka udruga „Fazan“ dostavila je očitovanje koje je u knjizi ulazne pošte Povjerenstva zaprimljeno pod poslovnim brojem: 711-U-2529-P-283-19/22-13-2 dana 9. veljače 2022. u kojem se navodi da je dužnosnik Marko Miličević predsjednik Lovačke udruge „Fazan“ Ivankovo od 17. veljače 2007. te da od početka obnašanja dužnosti nije primio naknadu po bilo kojoj osnovi. U prilogu očitovanja dostavljen je Statut Lovačke udruge „Fazan“ Ivankovo od 13. veljače 2015., Rješenje Ureda državne uprave u Vukovarsko-srijemskoj županiji KLASA: UP/I-230-02/07-01/83, URBROJ: 2196-05-02-07-4, od 14. ožujka 2007. kojim je, pored ostalog, odobren upis promjene osobe ovlaštene za zastupanje u Registar udruga Republike Hrvatske na način da je nova osoba ovlaštena za zastupanje Marko Miličević – predsjednik udruge.

Općina Ivankovo dostavila je očitovanje KLASA: 041-01/19-01/03, URBROJ: 2196-15-03/2-22-8, od 28. veljače 2022., koje je u knjizi ulazne pošte Povjerenstva zaprimljeno pod poslovnim brojem: 711-U-3368-P-283-19/22-14-2 dana 2. ožujka 2022., u kojem se navodi da je općinski načelnik Općine Ivankovo 20. rujna 2017. donio Pravilnik o financiranju javnih potreba Općine Ivankovo kojim se utvrđuju kriteriji, mjerila i postupci za dodjelu i korištenje sredstava proračuna Općine Ivankovo udrugama čije aktivnosti pridonose zadovoljavanju javnih potreba i ispunjavanju ciljeva i prioriteta definiranih strateškim i planskim dokumentima Općine Ivankovo. U očitovanju se navodi da Općina Ivankovo u roku od 60 dana od usvajanja proračuna za sljedeću kalendarsku godinu izrađuje i objavljuje godišnji plan raspisivanja javnih natječaja, a raspisivanje i pripremu natječajne dokumentacije za svaki poziv ili natječaj provodi Odsjek za opće poslove Jedinstvenog upravnog odjela dok općinski načelnik donosi odluke o imenovanju Povjerenstva za otvaranje ponuda i Povjerenstva za ocjenjivanje sa po tri člana te na temelju zapisnika Povjerenstva za ocjenjivanje donosi odluku za financiranje Programa udruga u okviru javnih potreba za programe i projekte udruga pri čemu se sa svim udrugama potpisuju ugovori o financiranju programa i projekata.

Iz dokumentacije dostavljene uz spomenuto očitovanje razvidno je da je Odluku o načinu raspodjele raspoloživih sredstava iz Proračuna Općine Ivankovo za 2017. namijenjenih financiranju projekata udruga u okviru javnih potreba u kulturi i društvenim djelatnostima, KLASA: 402-08/17-01/31, URBROJ: 2188/03-03/01-17-1, od 2. listopada 2017. donio općinski načelnik Općine Ivankovo Marko Miličević te je isti 10. listopada 2017. objavio Javni poziv za financiranje godišnjeg programa udruga u okviru javnih potreba u kulturi i društvenim djelatnostima Općine Ivankovo 2017. godine, KLASA: 402-08/17-01/31, URBROJ: 2188/03-03/1-17-2. Povjerenstvo za otvaranje prijava po Javnom pozivu sastavilo je 30. studenoga 2017. zapisnik o otvaranju pristiglih prijava te je za prijavu Lovačke udruge „Fazan“ Ivankovo utvrđeno da ispunjava propisane formalne uvjete. Povjerenstvo za ocjenjivanje pristiglih prijava sastavilo je zapisnik 1. prosinca 2017. u kojem je utvrđeno 65 bodova za program obilježavanja 85. obljetnice Lovačke udruge „Fazan“ Ivankovo i financijska sredstva u iznosu od 22.000,00 kn. Dužnosnik Marko Miličević je 4. prosinca 2017. donio Odluku za financiranje programa udruga, KLASA: 402-08/17-01/30, URBROJ: 2188/03-03/1-17-8, kojom je utvrđeno financiranje programa Lovačke udruge „Fazan“ Ivankovo za obilježavanje 85. obljetnice udruge u iznosu od 22.000,00 kn te je Ugovor o dodjeli financijskih sredstava za 2017. između Općine Ivankovo i Lovačke udruge „Fazan“ Ivankovo sklopio 5. prosinca 2017. zamjenik općinskog načelnika i tajnik navedene udruge.

Nadalje, Odluku o načinu raspodjele raspoloživih sredstava iz Proračuna Općine Ivankovo za 2018. namijenjenih financiranju projekata udruga iz područja sporta, KLASA: 402-08/18-01/10, URBROJ: 2188/03-03/01-18-1, od 2. veljače 2018. donio je općinski načelnik Općine Ivankovo Marko Miličević te je istoga dana objavio Javni poziv za financiranje godišnjeg programa udruga u sportu Općine Ivankovo 2018. godine, KLASA: 402-08/18-01/10, URBROJ: 2188/03-03/1-18-2. Povjerenstvo za otvaranje prijava po Javnom pozivu sastavilo je 20. ožujka 2018. zapisnik o otvaranju pristiglih prijava te je za prijavu Lovačke udruge „Fazan“ Ivankovo utvrđeno da ispunjava propisane formalne uvjete. Povjerenstvo za ocjenjivanje pristiglih prijava sastavilo je zapisnik 21. ožujka 2018. u kojem je utvrđeno 56 bodova za program provedbe LGO kroz adaptaciju LGO objekata i financijska sredstva u iznosu od 15.000,00 kn. Dužnosnik Marko Miličević je 4. travnja 2018. donio Odluku za financiranje programa udruga, KLASA: 402-08/18-01/10, URBROJ: 2188/03-03/1-18-8, kojom je utvrđeno financiranje programa Lovačke udruge „Fazan“ Ivankovo za provedbu LGO kroz adaptaciju LGO objekata u iznosu od 15.000,00 kn te je Ugovor o dodjeli financijskih sredstava za 2018. između Općine Ivankovo i Lovačke udruge „Fazan“ Ivankovo sklopio 5. travnja 2018. zamjenik općinskog načelnika i tajnik navedene udruge.

Odluku o načinu raspodjele raspoloživih sredstava iz Proračuna Općine Ivankovo za 2019. namijenjenih financiranju projekata udruga iz područja sporta, KLASA: 402-08/19-01/06, URBROJ: 2188/03-03/01-19-1, od 11. veljače 2019. donio je općinski načelnik Općine Ivankovo Marko Miličević te je istoga dana objavio Javni poziv za financiranje godišnjeg programa udruga u sportu Općine Ivankovo 2019. godine, KLASA: 402-08/19-01/06, URBROJ: 2188/03-03/1-19-2. Povjerenstvo za otvaranje prijava po Javnom pozivu sastavilo je 27. ožujka 2019. zapisnik o otvaranju pristiglih prijava te je za prijavu Lovačke udruge „Fazan“ Ivankovo utvrđeno da ispunjava propisane formalne uvjete. Povjerenstvo za ocjenjivanje pristiglih prijava sastavilo je zapisnik 10. travnja 2019. u kojem je utvrđeno 65 bodova za program izrade i provedbe LGO te adaptaciju LGO objekata i financijska sredstva u iznosu od 20.000,00 kn. Dužnosnik Marko Miličević je 11. travnja 2019. donio Odluku za financiranje programa udruga, KLASA: 402-08/19-01/06, URBROJ: 2188/03-03/1-19-11, kojom je utvrđeno financiranje programa Lovačke udruge „Fazan“ Ivankovo za izradu i provedbu LGO te adaptaciju LGO objekata u iznosu od 20.000,00 kn te je Ugovor o dodjeli financijskih sredstava za 2019. između Općine Ivankovo i Lovačke udruge „Fazan“ Ivankovo sklopio 12. travnja 2019. zamjenik općinskog načelnika i tajnik navedene udruge.

Odluku o načinu raspodjele raspoloživih sredstava iz Proračuna Općine Ivankovo za 2020. namijenjenih financiranju projekata udruga iz područja sporta, KLASA: 402-08/20-01/11, URBROJ: 2188/03-03/2-20-1, od 18. veljače 2020. donio je općinski načelnik Općine Ivankovo Marko Miličević te je istoga dana objavio Javni poziv za financiranje godišnjeg programa udruga u sportu Općine Ivankovo 2020. godine, KLASA: 402-08/20-01/11, URBROJ: 2188/03-03/2-20-2. Povjerenstvo za otvaranje prijava po Javnom pozivu sastavilo je 2. lipnja 2020. zapisnik o otvaranju pristiglih prijava te je za prijavu Lovačke udruge „Fazan“ Ivankovo utvrđeno da ispunjava propisane formalne uvjete. Povjerenstvo za ocjenjivanje pristiglih prijava sastavilo je zapisnik 23. lipnja 2020. u kojem je utvrđeno 62 boda za program provedbe LGO te adaptaciju LGO objekata i financijska sredstva u iznosu od 15.000,00 kn. Dužnosnik Marko Miličević je 1. srpnja 2020. donio Odluku za financiranje programa udruga, KLASA: 402-08/20-01/11, URBROJ: 2188/03-03/2-20, kojom je utvrđeno financiranje programa Lovačke udruge „Fazan“ Ivankovo za provedbu LGO te adaptaciju LGO objekata u iznosu od 15.000,00 kn te je Ugovor o dodjeli financijskih sredstava za 2020. između Općine Ivankovo i Lovačke udruge „Fazan“ Ivankovo sklopio 2. srpnja 2020. zamjenik općinskog načelnika i tajnik navedene udruge.

Odluku o načinu raspodjele raspoloživih sredstava iz Proračuna Općine Ivankovo za 2021. namijenjenih financiranju projekata udruga iz područja sporta, KLASA: 402-08/21-01/09, URBROJ: 2188/03-03/2-21-1, od 8. veljače 2021. donio je općinski načelnik Općine Ivankovo Marko Miličević te je istoga dana objavio Javni poziv za financiranje godišnjeg programa udruga u sportu Općine Ivankovo 2021. godine, KLASA: 402-08/21-01/09, URBROJ: 2188/03-03/2-21-2. Povjerenstvo za otvaranje prijava po Javnom pozivu sastavilo je 18. ožujka 2021. zapisnik o otvaranju pristiglih prijava te je za prijavu Lovačke udruge „Fazan“ Ivankovo utvrđeno da ispunjava propisane formalne uvjete. Povjerenstvo za ocjenjivanje pristiglih prijava sastavilo je zapisnik 20. ožujka 2021. u kojem je utvrđen 61 bod za program provedbe LGO te adaptaciju LGO objekata i financijska sredstva u iznosu od 10.000,00 kn. Dužnosnik Marko Miličević je 22. ožujka 2021. donio Odluku za financiranje programa udruga, KLASA: 402-08/21-01/09, URBROJ: 2188/03-03/2-21-8, kojom je utvrđeno financiranje programa Lovačke udruge „Fazan“ Ivankovo za provedbu LGO te adaptaciju LGO objekata u iznosu od 10.000,00 kn te je Ugovor o dodjeli financijskih sredstava za 2021. između Općine Ivankovo i Lovačke udruge „Fazan“ Ivankovo sklopio 23. ožujka 2021. zamjenik općinskog načelnika i tajnik navedene udruge.

Uz očitovanje Općine Ivankovo od 28. veljače 2022. dostavljena je i Odluka o posjedu i donaciji Lovačkoj udruzi „Fazan“ Ivankovo KLASA: 421-02/17-01/10, URBROJ: 2188/03-03/1-17-1, od 7. srpnja 2017. koju je donijelo Općinsko vijeće Općine Ivankovo i kojom je utvrđeno da Općina Ivankovo preuzima posjed objekta Lovačkog doma izgrađenog na k.č.br. 775/1 KO Ivankovo koji će se preurediti i pripremiti za provođenje predškolskih programa, a Lovačkoj udruzi „Fazan“ Ivankovo se daje donacija – namjenska sredstva od 276.261,48 kn za provedbu Projekta gradnje lovnogospodarske zgrade na k.č.br. 1761 KO Ivankovo. Iz dopisa Lovačke udruge „Fazan“ Ivankovo od 16. travnja 2021. upućenog Općini Ivankovo proizlazi da je od ukupno dodijeljenih financijskih sredstava 276.261,48 kn utrošeno 280.956,67 kn pri čemu je razlika od 4.695,19 kn plaćena iz vlastitih sredstava o čemu je dostavljena financijska kartica s navedenim svrhama uplate.

Povjerenstvo je izvršilo uvid u podatke Općinskog suda u Vinkovcima, Zemljišnoknjižnog odjela Vinkovci, utvrđeno je da je na k.č.br. 1761 KO Ivankovo upisano vlasništvo Općine Ivankovo te da je na temelju ugovora o osnivanju prava građenja od 19. rujna 2007. i Odluke Općine Ivankovo od 17. rujna 2007. uknjiženo pravo građenja na nekretnini koje se upisuje u zk.ul. 4199 iste općine za korist Lovačke udruge „Fazan“ Ivankovo kao i pravo prvokupa na k.č.br. 1761 za korist iste udruge. Također, utvrđeno je da je na k.č.br. 775/1 KO Ivankovo upisano vlasništvo Općine Ivankovo.

Nadalje, uz dopis Općine Ivankovo dostavljeno je Izvješće o obavljenoj reviziji Državnog ureda za reviziju, Područni ured Vukovar, KLASA: 041-01/19-02/50, URBROJ: 613-18-19-7, od 27. studenoga 2019. kojim je dano uvjetno mišljenje o financijskim izvještajima i bezuvjetno mišljenje o usklađenosti poslovanja, a dostavljen je i dopis Ministarstva financija, Porezne uprave, Područni ured Vukovar, u kojem se navodi da je navedeno tijelo obavilo analizu u postupku utvrđivanja činjenica vezano uz utvrđivanje postojanja eventualnog nerazmjera između ostvarenih zakonitih primitaka u odnosu na stečenu imovinu dužnosnika Marka Miličevića o čemu je sačinjena Analiza u postupku utvrđivanja činjenica KLASA: 418-02/18-01/5, URBROJ: 513-07-16/18-5, od 18. veljače 2019. koja je provedena za razdoblje od 1. siječnja 2012. do 31. prosinca 2017. i kojom je u potpunosti opravdao porijeklo imovine te nisu utvrđeni nerazmjeri.

Uz dopis Općine Ivankovo dostavljena su i očitovanja Općine Ivankovo Uredu za suzbijanje korupcije i organiziranog kriminaliteta vezano za navode predstavke „Otvoreno pismo u nadi za pomoć“ iz 2018. i 2019. godine KLASA: 052-01/20-01/03, URBROJ: 2188/03-02/1-20-1, od 19. listopada 2020., KLASA: 052-01/20-01/03, URBROJ: 2188/03-02/1-20-2, od 24. prosinca 2020., KLASA: 052-01/20-01/03, URBROJ: 2188/03-02/1-21-3, od 29. siječnja 2021. te Rješenje Državnog odvjetništva Republike Hrvatske, Ureda za suzbijanje korupcije i organiziranog kriminaliteta Broj KP-US-17/2022 od 26. siječnja 2022. kojim je utvrđeno da se odbacuje kaznena prijava protiv osumnjičenog Marka Miličevića zbog kaznenog djela protiv službene dužnosti – zlouporabe položaja i ovlasti.

Nadalje, Povjerenstvo je 21. veljače 2022. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3125-Pp-137/22-01-3 te je povodom iste otvoren predmet pod brojem Pp-137/22. U spomenutoj prijavi navodi se da je dužnosnik Marko Miličević po stupanju na dužnost općinskog načelnika Općine Ivankovo predložio izmjene i dopune proračuna Općine Ivankovo da bi se Lovačkoj udruzi „Fazan“ Ivankovo, u kojoj je dužnosnik predsjednik, umjesto planiranih 20.000,00 kn doniralo 272.000,00 kn, pri čemu su dvjema drugim lovačkim udrugama predviđena sredstva umanjena, te imajući u vidu da je u to vrijeme bila na snazi Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15.) prema kojoj se doniranje financijskih sredstava udruzi moglo provesti isključivo putem javnog natječaja, a kojim postupanjem je postupio suprotno načelima djelovanja iz članka 6. ZSSI-a.

S obzirom na to da su se prijave zaprimljene u predmetima broj P-283/19 i Pp-137/22 odnosile na dijelom istovjetno činjenično stanje, kao i da su se odnosile na istog dužnosnika, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak poslovnog broja: 711-I-1870-Pp-137/22-03-17 od 21. rujna 2022., kojim su spojeni navedeni predmeti te je utvrđeno da će se povodom navedenih voditi jedan postupak pod brojem P-283/19.

Također, Povjerenstvo je 3. svibnja 2021. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1637-P-105/21-01-2 te je povodom iste otvoren predmet pod brojem P-105/21. U navedenoj prijavi se navodi da dužnosnik Marko Miličević koristi službeno vozilo u privatne svrhe radi odlaska na more, prijevoz kćeri na fakultet u Rijeku itd. Također se navodi da ima klaonicu i preradu mesa u Ivankovu gdje je od države uzeo 700.000,00 kn bespovratnog kredita, potom da zapošljava u Općini Ivankovo sebi odane i podobne, troši 500.000,00 kn na troškove reprezentacije za nepune tri godine te da je donirao Lovačkoj udruzi „Fazan“ Ivankovo 280.000,00 kn, kao i da prihodi dužnosnika nisu razmjerni rashodima.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Općine Ivankovo dopisom Broj: 711-I-910-P-105/21-02-11 od 21. svibnja 2021. koristi li dužnosnik Marko Miličević vozilo u vlasništvu Općine Ivankovo i ako da, za koje potrebe i po kojoj osnovi. Spomenuto traženje Povjerenstvo je ponovilo dopisom Broj: 711-I-1326-P-105/21-03-11 od 13. kolovoza 2021. s obzirom na to da na prvo traženje Općina Ivankovo nije odgovorila.

Dopisom KLASA: 041-01/21-01/02, URBROJ: 2188/03-03/2-21-3, od 24. kolovoza 2021. Općina Ivankovo očitovala se navodeći da je Općinsko vijeće 20. travnja 2020. donijelo Pravilnik o korištenju službenih automobila na temelju kojeg dužnosnik Marko Miličević koristi službeni automobil u vlasništvu Općine Ivankovo za potrebe obnašanja dužnosti općinskog načelnika i izvršavanja zadaća i aktivnosti koje proizlaze iz njegova djelokruga, a isti službeni automobil koriste po potrebi zaposlenici Jedinstvenog upravnog odjela, kao i da se za korištenje službenog automobila vodi Putni radni list mjesečno za svaki dan korištenja automobila. U očitovanju Općine Ivankovo napominje se da je Državni ured za reviziju prilikom provedbe nadzora poslovanja Općine Ivankovo izvršila nadzor korištenja automobila za 2018. godinu za svih 12 mjeseci te nije imala primjedbi slijedom čega je Općina Ivankovo dobila bezuvjetno mišljenje na poslovanje Općine Ivankovo.

Uvidom u Pravilnik o korištenju službenih automobila KLASA: 406-09/20-01/07, URBROJ: 2188/03-01-20-1, od 20. travnja 2020. utvrđeno je da je istim u članku 4. propisano da službeni automobil Općine Ivankovo 24 sata dnevno koristi općinski načelnik kao dužnosnik. Člankom 6. istoga Pravilnika propisano je da se službeni automobili Općine Ivankovo mogu koristiti u obavljanju službe, isključivo za službene potrebe te u slučajevima iz članka 3. toga Pravilnika, kao i da se za korištenje službenog automobila izdaje putni radni list. Člankom 7. istoga Pravilnika propisano je da se službenim potrebama u smislu istoga podrazumijeva obavljanje poslova i zadataka iz samoupravnog djelokruga upravnih tijela, a člankom 10. istoga Pravilnika propisano je da svako korištenje službenog automobila korisnik evidentira na putnom radnom listu koji se nalazi u službenom automobilu.

Uvidom u podatke obrtnog registra Povjerenstvo je utvrdilo da je supruga dužnosnika …, bila vlasnica Trgovačkog obrta i prerade mesa „Matej“, Ivankovo, od 3. srpnja 2002. do 31. prosinca 2010. kada je obrt odjavljen.

Kako su se prijave zaprimljene u predmetima broj P-283/19 i P-105/21 odnosile na dijelom istovjetno činjenično stanje, kao i da su se odnosile na istog dužnosnika, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak poslovnog broja: 711-I-1888-P-105-21/22-05-23 od 26. rujna 2022., kojim su spojeni navedeni predmeti te je utvrđeno da će se povodom navedenih voditi jedan postupak pod brojem P-283/19.

Povjerenstvo je dopisom Broj: 711-I-1756-P-283-19/22-15-23 od 9. rujna 2022. od Općine Ivankovo zatražilo dodatno očitovanje vezano uz dodjelu jednokratnih naknada za troškove studiranja redovnim studentima s područja Općine Ivankovo prvi put upisanim akademske godine 2017./2018. i akademske godine 2018./2019. jer je iz ranije dostavljene dokumentacije razvidno da je … za akademsku godinu 2017./2018. dodijeljena naknada za 4. godinu studija, a za akademsku godinu 2018./2019. za 2. godinu studija.

Općina Ivankovo na spomenuto traženje očitovala se dopisom KLASA: 041-01/19-01/03, URBROJ: 2196-15-03/2-22-10, od 20. rujna 2022. u kojem je navedeno da je … 2017. godine dostavila zahtjev Općini Ivankovo za ostvarivanje jednokratne naknade iz područja socijalne skrbi za troškove studiranja temeljem javnog poziva te da je uvidom u arhivu i dostavljenu dokumentaciju … utvrđeno kako je ista 2017./2018. bila upisana na specijalistički diplomski stručni studij Poslovno upravljanje i to u 1. godinu, 1. semestar sa statusom redovitog studenta. Dalje se navodi da je imenovana 2018. dostavila isti zahtjev za akademsku godinu 2018./2019. te da je uvidom u arhivu i dostavljenu dokumentaciju utvrđeno kako je ista akademske godine 2018./2019. bila upisana na specijalistički diplomski stručni studij Poslovno upravljanje i to u 2. godinu, 3. semestar sa statusom redovitog studenta. Također se navodi da je u Odluci o dodjeli jednokratnih naknada za troškove studiranja redovnim studentima 2017./2018. upisan navod da je … 4. godina studija te da je ista nakon završetka 3 godine studija nastavila studij upisom na specijalistički diplomski studij Poslovno upravljanje kao i da je u navedenoj Odluci pogreškom upisano da je navedena 4. godina studija budući da brojčano to jest 4. godina, ali 1. godina specijalističkog studija.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a, slijedom čega se postupak u ovom predmetu, budući da je započet prije stupanja na snagu ZSSI/21-a, tj. prije 25. prosinca 2021., ima dovršiti prema odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 22. ZSSI-a propisano je da provjera podataka iz podnesenih izvješća dužnosnika o imovinskom stanju može biti prethodna (administrativna) provjera i redovita provjera.

Prema članku 23. stavku 1. ZSSI-a prethodna (administrativna) provjera uključuje provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. toga Zakona, provjeru je li dužnosnik u zakonskom roku podnio izvješće, provjeru je li izvješće o imovinskom stanju potpisano od dužnosnika te provjeru pravilnog i potpunog ispunjavanja obrasca izvješća o imovinskom stanju od strane dužnosnika.

Prema članku 24. stavku 1. ZSSI-a redovita provjera podataka predstavlja provjeru podataka iz članka 8. i 9. ovog Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Stavkom 2. istoga članka Zakona propisano je da se redovita provjera podataka provodi za svako podneseno izvješće o imovinskom stanju dužnosnika.

Vezano uz postupak dodjele jednokratnih naknada za troškove studiranja kćerima dužnosnika Marka Miličevića … Povjerenstvo je utvrdilo da je dužnosnik temeljem prijedloga Povjerenstva za dodjelu jednokratnih naknada socijalnog programa donio Odluku o dodjeli jednokratnih naknada za troškove studiranja redovitim studentima 2017./2018., kao i Odluku o dodjeli naknada za troškove studiranja redovitim studentima za akademsku godinu 2018./2019., a kojima su obuhvaćene i kćeri dužnosnika.

Povjerenstvo u odnosu na utvrđeno ističe da se u konkretnom slučaju radilo o situaciji kada dužnosnik u obnašanju javne dužnosti nije samostalno i diskrecijski postupao, već je nakon odluka drugih tijela u okviru svoje nadležnosti poduzimao radnje kojima bi iste odluke bile realizirane te bi njima određenu korist stjecali članovi njegove obitelji. Povjerenstvo je takve odluke ranije razmatralo u kontekstu moguće povrede etičkih načela iz članka 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Nakon što su upravni sudovi zauzeli stajalište da nije pravno dopušteno voditi samostalne postupke zbog moguće povrede odredbe članka 5. ZSSI-a, Povjerenstvo je sve takve postupke obustavilo, odnosno donijelo odluku o nepokretanju ako isti prethodno nisu bili pokrenuti.

U odnosu na imenovanje kćeri dužnosnika … za zamjenicu člana Savjeta mladih Općine Ivankovo, Povjerenstvo je utvrdilo da dužnosnik kao općinski načelnik Općine Ivankovo nije sudjelovao u postupku spomenutog imenovanja već je odluke u navedenom postupku donosilo Općinsko vijeće i njegovo radno tijelo.

U odnosu na okolnosti iz prijave prema kojima je plaćena školarina za studij kćeri dužnosnika na veleučilištu Effectus sklapanjem poslova putem jednostavne nabave s trgovačkim društvom Effectus savjetovanje d.o.o., Povjerenstvo iz prikupljenih očitovanja i podataka nije utvrdilo osnovanost navedenih navoda iz prijave.

Povjerenstvo je također utvrdilo da je dužnosnik na temelju prijedloga povjerenstava za ocjenjivanje donio odluke za financiranje programa udruga u 2017., 2018., 2019., 2020. i 2021. kojima su obuhvaćeni i programi Lovačkog društva „Fazan“ u kojem je dužnosnik bio predsjednik. Povjerenstvo u odnosu na utvrđeno također ističe da je takve odluke ranije razmatralo u kontekstu moguće povrede etičkih načela iz članka 5. ZSSI-a što sukladno važećim pravnim stajalištima upravnih sudova više nije u mogućnosti.

Nadalje, a vezano uz donaciju Općine Ivankovo Lovačkoj udruzi „Fazan“ Ivankovo u iznosu od 276.261,48 kn za provedbu Projekta gradnje lovnogospodarske zgrade na k.č.br. 1761 KO Ivankovo Povjerenstvo je utvrdilo da je Odluku o posjedu i donaciji Lovačkoj udruzi „Fazan“ Ivankovo od 7. srpnja 2017. donijelo Općinsko vijeće Općine Ivankovo.

U odnosu na okolnosti iz prijave prema kojima je dužnosnik koristio službeno vozilo u privatne svrhe, Povjerenstvo je utvrdilo da prema Pravilniku o korištenju službenih automobila, kojeg je donijelo Općinsko vijeće Općine Ivankovo 20. travnja 2020., dužnosnik Marko Miličević ima pravo koristiti službeni automobil u vlasništvu Općine Ivankovo 24 sata dnevno za potrebe obnašanja dužnosti općinskog načelnika i izvršavanja zadaća i aktivnosti koje proizlaze iz njegova djelokruga te da se za korištenje službenog automobila vodi Putni radni list mjesečno za svaki dan korištenja automobila.

U odnosu na navode prijave prema kojima je dužnosnik imao klaonicu i preradu mesa u Ivankovu gdje je od države uzeo 700.000,00 kn bespovratnog kredita, Povjerenstvo je utvrdilo da je supruga dužnosnika bila vlasnica obrta za preradu mesa do 31. prosinca 2010. kada je obrt odjavljen, a kako je dužnosnik stupio na dužnost općinskog načelnika Općine Ivankovo 29. svibnja 2017., Povjerenstvo nije dalje ispitivalo okolnosti navedene u prijavi budući da su se odnosile na razdoblje kad dužnosnik nije obnašao javnu dužnost.

U odnosu na navode prijave prema kojima prihodi dužnosnika nisu razmjerni rashodima, Povjerenstvo ističe da sukladno odredbama ZSSI-a Povjerenstvo u dijelu svoje nadležnosti provodi redovitu provjeru podataka iz podnesenih izvješća o imovinskom stanju dužnosnika, a koja u smislu članka 24. ZSSI-a. Daljnja nadležnost Povjerenstva, u smislu vođenja postupka pred Povjerenstvom provodi se ako se prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. toga Zakona.

Slijedom navedenog proizlazi kako Povjerenstvo ne utvrđuje nesrazmjerno bogaćenje dužnosnika s obzirom da je navedeno u nadležnosti drugih državnih tijela u Republici Hrvatskoj.

Povjerenstvo ukazuje i kako je Odlukom i Rješenjem Ustavnog suda Republike Hrvatske, broj: U-I-2414/2011, U-I-3890/2011, U-I-4720/2012. od 7. studenoga 2012. („Narodne novine“, broj 126/12.) ukinut članak 27. ZSSI-a u dijelu koji glasi: „ili ne opravda utvrđeni nesklad ili nerazmjer“. Ustavni sud Republike Hrvatske je u obrazloženju navedene odluke izričito naveo kako Povjerenstvo nije tijelo specijalizirano u poreznim, financijskim, knjigovodstvenim i računovodstvenim poslovima da bi moglo donositi konačne odluke o tome je li dužnosnik opravdao ili nije opravdao razliku između podataka navedenih u izvješću i podataka Porezne uprave i drugih nadležnih tijela Republike Hrvatske i znači li ta razlika ujedno i „nesklad ili nerazmjer“ zbog kojeg je potrebno poduzeti odgovarajuće mjere.

Nastavno na sve navedeno, Povjerenstvo je stava da u konkretnom slučaju nisu ispunjene pretpostavke za pokretanje postupka protiv dužnosnika Marka Miličevića zbog povrede odredbi ZSSI-a budući da iz postupanja dužnosnika u opisanim situacijama ne proizlazi postupanje suprotno odredbama navedenog Zakona.

Slijedom svega navedenog, odlučeno je kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Marko Miličević, osobnom dostavom
2. Podnositelj prijave, na adresu iz prijave
3. Objava na internetskoj stranici Povjerenstva
4. Pismohrana